
QUdSDAM  generalia 

DE 

VESICA  ANATOMICE 

CONSIDERATA. 


Vesica  ,  conceptaculum  est  musculo-membranaceum  ,  quod  con¬ 
tinendae  urinae  inserviens,  extra  peritonaei  saccum  ,  infra  intes¬ 
tina  tenuia  et  in  viris  supra  vesiculas  seminales  collocatur ;  porro 
parti  anteriori  et  mediae  cavi  pelvis  ,  posteriori  pubis  ,  faciei 
anteriori  intestini  recti  in  viris ,  in  faeminis  parieti  anteriori  uteri 
respondet. 


Varias  vesica  offert  regiones  ,  quarum  una  superior ,  fundus 
vesicae  dicitur,  media  altera  paulo  latior,  corpus  hujus  organi, 
tertia  inferior  ejus  imum  fundum  ,  retrorsum  magis  positum  , 
comprehendit  ;  tandem  quartam  anterius  sitam  ,  collum  vesicae 
dictam  ,  reperimus. 


Uti  omnium  organorum  cavorum  ,  ita  et  vesicae  duae  sunt 
superficies  ,  externa  altera ,  altera  majoris  momenti ,  interna  se¬ 
quentia  observanda  offert  : 

io,  Villositates  numerosas  ,  quae  huic  superficiei,  uti  et  ventri¬ 
culo  et  intestinis,  aspectum  lanuginosum  largiuntur;  2°.  rugas  in 
omnem  sensum  directas  atque  pro  statu  contractionis  vel  dilatatio¬ 
nis  hujus  organi  plus  miniis  multiplicatas  ;  3°.  in  quibusdam 
subjectis  columnas  inaequaliter  per  proeminentiam  fibrarum  tunicae 
mucosae  formatas  ,  quarumque  intervallis  non  raro  concretiones 
calculosae  ,  calculi  incarcerati ,  tunc  dictae  ,  occurrunt  ;  4°-  tres 
aperturas  quarum  anterior  collum  vesicae  ita  constructum  cons¬ 
tituit,  ut  primum  latius,  dein  angustius  atque  demum  in  uretri 
canalem  abiens  ,  observatur  ;  duae  reliquae  posteriores  aperturas 
ureterum  sistunt. 

Tria  illa  foramina  angulos  formant  superficiei  triangularis  , 
leviter  proeminentis  ,  quam  trigonum  vesicale  dicimus. 

Portio  haec  organica  ,  rugis  membranosis  destituta ,  summo 
sensibilitatis  ,  quod  probant  vividi  dolores  ,  quos  experiuntur 
calculosi ,  dum  lapis  hanc  partem  tangat ,  gradu  praedita  videtur. 

Si  ad  structuram  organicam  vesicae  attendimus ,  quadruplici 
tunica  sive  membrana  formatam  esse  videmus ,  quarum  extima 
serosa  peritonaei  propago  est ,  atque  hujus  organi  non  nisi  por¬ 
tionem  posteriorem,  superiorem  et  parumper  lateralem  obvestft; 
secundam  cellulosam  ,  undique  vesicam  circumdantem  ,  excipit 
tertia  quae ,  naturae  muscularis  motibus  contractionis  lioc  organon 
constringentibus  ,  destinatur ,  quaeque  e  multiplici  fibrarum  un¬ 
dique  sese  decussantium  numero,  fasciculos  proeminentes,  co- 

lumnas  carnosas  dictas  quandoque  offerentium  ,  componitur  j 
quarta  tunica  mucosa  audit  ;  haec  interiora  organi  hujus  oh  vestit , 
cum  membrana  genito-urinaria  continuatur 9  plurimisque  com¬ 
ponitur  glandulis  ,  in  statu  naturali  non  conspicuis  ,  at  tum 
sensibili  modo  evolutis  ,  quum  affectione  catarrhali  laborat  haec 
memhrana  ;  porro  continuo  humorem  mucosum  ,  vesicam  a  vi¬ 
vidiori  urinae  impressione  tueuntem,  secernunt. 

In  parte  posteriori  colli  vesicae ,  trigonum  de  quo  supra  ,  in 
anteriori  vero  ad  originem  canalis  uretralis ,  appendicula  angusta 
oblonga  ,  verumontcmum  vocata  ,  reperitur.  Collum  ,  uti  qui¬ 
dam  anatomici  asserunt ,  sphinctere  instructum  non  est  *,  in  eo 
quamvis  maxime  solidum  fibrarum  rete  observetur,  pro  musculo 
tamen  distincto  fasciculus  ille  haberi  nequit,  quoniam  actio  ejus 
ah  actione  aliarum  portionum  tunicae  muscularis  non  differat. 

Inter  omnes  vesicam  constituentes  membranas ,  mucosce  sine 
dubio  functiones  ut  plurimum  laeduntur,  ratione  irritationis  plu¬ 
rimis  ortae  causis ,  inter  quas  ,  concretiones  calculosae  sive  e  re¬ 
nibus  descendant ,  sive  in  ipso  vesicae  cavo  formentur  ,  praecipue 
referri  debent. 

Aliarum  vesicae  tunicarum  plerumque  secundaria  est  affectio, 
nisi  forsan  causis  exterioribus  accidentalibus ,  aut  symptomaticis 
integritas  textus  earum  laedatur. 

DE  CYSTITIDE  ACUTA. 


DEFINITIO  ET  DIVISIO. 

I 

Inter  multifarios  morbos,  qui  ut  plurimum  vesicam  urinariam 
corripiunt,  imprimis  numerari  meretur  ejus  inflammatio  non 
solum  quod  per  se  periculosa  sit,  sed  etiam  quod  vario  exitu 
varia  mala  producere  soleat.  Sub  nomini  generali  cystitidis  ho¬ 
die  designatur  inflammatio  unius  ,  pluriumve  membranarum  , 
vesicam  urinariam  constituentium. 

Vesicae  autem  pblegmasia  varia  a  pathologis  accepit  nomina, 
prout  membrana  mucosa  sola  ,  aut  omnes  simul  inflammatione 
afficerentur  :  priori  in  casu  Lieutaud  (i)  illam  fluxionem  ca- 
tarrhalem  seu  catarrhum  vesicae  vocavit ;  Cullenus  (2)  ,  dysu¬ 
riam  mucosam ;  Hoffman  (3),  rarum  vesicae  affectum  atque 
Sauvages  (4)  ,  pjuriam  mucosam  :  in  posteriori  Cystitis  pro¬ 
prie  dicta  est. 

Optima  tamen  nobis  videtur  divisio  illa  a  nonnullis  auctori¬ 
bus  admissa,  qui  hanc  inflammationem,  nulla  ,  unius  pluriumve 
membranarum  simul  inflammatarum  ,  habita  ratione  ,  in  acutam 
et  chronicam  dispescuerunt. 


(1)  Precis  de  Medec.  tom.  i  ,  pag.  596. 

(3)  Synops.  Nosolog.  tom.  II,  pag.  355. 

(3)  Consuit.  Med.  tom.  3  ,  pag.  56o. 

(4)  Nosolog.  Meth.  tom.  III,  pars  3,  pag.  306. 

Verum  enim  vero  quinn  difficile  sit  ,  praecipue  respectu  vis¬ 
cerum  in  cavitatibus  splanchnicis  abditorum ,  recte  indicare  quae¬ 
nam  sit  pars  visceris  inflammata  et  ad  quod  punctum  inflam¬ 
matio  extenditur  ;  praeterea  vesicae  phlegniasia,  sive  membranam 
mucosam  solam ,  sive  omnes  simul  occupet  semper  ut  inflam¬ 
matio  habenda  est ,  quae  iisdem  causis  producitur ,  iisdem 
symptomatibus  stipatur  ,  eam  dem  indicationem  postulat  atque 
iisdem  remediis  curatur. 

Per  acutam  illam  intelligimus  quae ,  citissime  et  causis  mani¬ 
festis  oboriens  ,  symptomatibus  violentis  atque  acutissimo  modo 
progreditur. 

Per  chronicam  vero ,  quae  acutae  nonnumquam  succedit  illam , 
quae  lente  hominem  aggreditur ,  causas  minus  evidentes  agnos¬ 
cit  ,  signis  aequivocis  manifestatur  ,  atque  sensim  sine  sensu  aegro 
mortem  affert. 


MORBI  DESCRIPTIO. 

Ut  methodice  in  materia  pertractanda  procedamus  ,  primo 
seriem  phaenomenorum ,  quae  cystitidem  acutam  comitari  solent , 
exponemus  ,  quibus  cognitis  ,  facillime  quoque  hujus  morbi 
diagnosis  eruetur. 

Cystitidem ,  uti  reliquas  viscerum  phlegmasias ,  praecedunt 
symptomata,  ad  morbum  quidem  haud  stricte  pertinentia,  sed 
multis  communia.  Lassitudines  sine  causa  manifesta,  horripi¬ 
lationes  vagae  ,  horror  universus ,  animi  anxietates,  tremor  mem¬ 
brorumque  torpor,  vesicae  inflammationem  ut  plurimum  praenun¬ 
tiant.  Hae  autem  phaenomena  non  semper  occurrunt ,  praecipue 

quum  morbi  causa  localis  sit ,  atque  subito  actionem  suam 
exerat.  Sive  signa  prodroma  adfuerint ,  necne ,  aeger  subito  alia 
patitur  symptomata  ,  quae  directe  a  vesica  urinaria  procedunt , 
quam,  summis  doloribus  affectam,  indicant;  haec  symptomata 
ad  sequentia  referri  possunt  :  aegrotans  e  regione  pubis  et 
perinaei  dolores  lancinantes  ,  ardentes,  in  alto  plilegmasiae  gradu 
late  per  abdomen  di  vagantes  ,  percipit  :  hi  dolores  juxta  uretri 
tractum  ad  glandem  usque  ,  itidem  vesicae  urinariae  cruciatus  par¬ 
ticipem  ,  extenduntur  ;  abdomen  tenditur;  regio  hypogastrica  ad¬ 
modum  sensibilis  ,  ad  attactum  summopere  dolet;  tumor  ovatus, 
ab  urinae  in  vesica  retentione  productus,  supra  pubem  percipitur. 

Ratione  functionis  vesicae  urinariae  laesae ,  aeger  frequenter  et 
magno  cum  dolore  lotium  expellere  cupit ,  haud  facile  supe¬ 
randa  difficultas  huic  expulsioni  obest ,  atque  urina  si  fors  emit¬ 
titur  ,  guttatim  cum  ardore,  dolore  urente,  et  cruciatibus  pro¬ 
dit  ;  tenesmi  ad  urinam  excernendam  continuo  redeunt ,  magis 
magisque  aegrum  vexant ,  vesicaeque  phlegmasiam  interlinere 
videntur ;  urina  emissa ,  primum  saepe  pallida ,  dein  valde 
rubra ,  inflammata ,  et  nonnumquam  sanguinolenta ,  progre- 
diente  morbo ,  aliquando  subalbida  ,  mucosa ,  opaca ,  atque 
floccos  glutinosos  veluti  membranaceos  continens  ,  reperitur ; 
hujus  receptaculi  vasa  majorem  sanguinis  copiam  accipiunt , 
eorum  pars  ,  tunicam  internam  perreptantium  interdum  rum¬ 
puntur  ,  sanguinemque  stillant ;  denique  vesicae  actio  minuitur , 
perit,  sicuti  in  omni  alia  inflammatione,  musculum,  organum, 
motibus  dicatum,  occupante. 

Quum  symtomata  admodum  sunt  violenta  ,  urinae  excretio 
omnino  intercipitur ;  corporis  jactatio  et  dolores  immodici 

liuut  ;  pulsus  magis  magisque  durus  ,  contractus  ,  frequens  , 
evadit  ;  cutis  siccior ,  asperior  ad  attactum  ,  invenitur  ;  tenesmi 
frequentiores  intolerabiliores  sunt  ;  sitis  augetur;  sudor  odorem 
urinosum  spirat. 

Piatione  partium  seu  vicinarum  seu  remotarum  ,  quae  sym¬ 
pathice  cum  vesica  urinaria  una  affici  solent,  notanda  veniunt: 
ani  tenesmus,  alvi  constipatio,  testiculorum  dolor,  eorumque 
versus  annulos  inguinales  dolorificae  retractiones  ,  crebrae  et 
non  sine  dolore  penis  erectiones ,  quae  praecipue  in  vesicae  colli 
i  nf lam m atione  observan tur . 

Stomachus  modo  sympathico  interdum  quoque  afficitur  : 
hinc  aeger  sub  compressione  dolores  ad  regionem  epigastricam 
sentitur,  quos  nausea  ,  vomitus  atque  singultus  concomitantur ; 
lingua  rubore  in  lateribus  conspicua  iit  ;  verbo  ,  signa  non  aequi- 
voca  gastritidis  manifestantur. 

Inpectore  respiratio  frequens  et  laboriosa,  angor,  cordis  pal¬ 
pitationes  occurrunt  :  quae  omnia  ,  si  cum  summa  virium  ani¬ 
malium  jactura ,  tendinum  subsultu  ,  delirio  ,  diarrhoea  ,  ut 
aliquando  iit,  conjunguntur,  pessima  praesagiunt  atque  aeger 
ut  plurimum  moritur. 

Febris  acuta  continua  hujus  inflammationis  semper  comes, 
dignoscitur  pulsu  duro,  crebro,  contracto,  cuti  calida,  sicca  , 
siti  ardenti,  lingua  albida,  flava  ,  sicca  vel  humida,  ciborum 
fastidio;  praeterea  aeger  de  insomnia  conqueritur,  potusque  refri¬ 
gerantes  cupit,  praefert,  exoptat. 

Intensitas  symptomatum  cystitidis  extra  modum  non  raro 
progreditur  :  generaliter  tamen  in  ratione  est  aetatis,  sexus, 

temperamenti  ,  subjecti  idiosyncrasiae ,  naturae  et  modi  agendi 
ipsius  causae,  quae  phlegmasiam  produxit,  cujus  vim  atque  ex¬ 
tentionem  pariter  sequitur. 

Symptomata  quaedam  specialiter  ad  causam,  quae  vesicae  in¬ 
flammationi  ansam  praebuit ,  pertinentia ,  occurrere  queunt  : 
sic  enim  quiim  cantharidum  usu  interno  vel  externo  producta 
fuerit ,  priapismus  apud  virum ,  apud  faeminam  vero  ardor  , 
prurigo  ad  vulvam  animadvertuntur. 

Si  cystitis  a  virga  cerea  vel  cathetere  longiori  originem  trahit, 
dolor  in  ipso  puncto ,  instrumenti  extremitate  laeso ,  imprimis 
percipitur,  symptomata  minus  sunt  violenta  atque  nulla  obser¬ 
vatur  ischuria. 

MORBI  EXITUS. 

Vesicae  urinariae  phlegmasia  terminatur  ,  tamquam  reliquae 
inflammationes  ,  in  sanitatem  ,  mortem  aut  alium  morbum  , 
vel  denique  ex  acuto  in  statum  chronicum  transit. 

Terminatur  in  sanitatem  ,  quod  ut  plurimum  a  secundo ,  ter¬ 
tio  ,  quartove  die,  ab  invasionis  tempore  accidere  solet,  sim¬ 
plici  febris  remissione  ,  generali  caloris  diminutione  ;  dolores  gra- 
datim  levantur  5  urinae  emissio  ,  quae  primum  minori  cum 
difficultate  peragitur  ,  sensim  semslmque  facilior  evadit;  vesicae 
tenesmi  non  adeo  urgent,  miniis  sunt  frequentes  ;  ejus  contrac¬ 
tiones  faciliores  tolerabilioresque  fiunt ;  pulsus  elevatur ,  tardior 
et  mollior  reperitur  ;  uretri  dolores  adhuc  perstant  vel  omnino 
evanuerunt ;  abdomen  et  praesertim  regio  hypogastrica  laxior , 
minusque  dolorifica  est ;  lotium  emissum  plures  offert  varietates 

quoad  colorem ,  nunc  enim  subalbidum  ,  nunc  subrubrum  alias 
coloris  fulvi  invenitur  ;  secretio  mucosa  aliquando  copiosior  ob¬ 
servatur.  Dum  morbus  norma  procedit  et  sine  intermissione 
versus  resolutionem  tendit  ,  eodem  tempore  omnia  supra  enu¬ 
merata  symptomata,  pedetentim  diminuuntur,  febris  valde  de¬ 
crescit,  postea  plenarie  cessat,  dolores  vesicae  eodem  modo  levan¬ 
tur  ,  minori  cum  dolore  majorique  facilitate  aeger  lotium  expellit 
et  tandem  urinae  excretio  uti  in  statu  sano  peragitur. 

Accidit  tamen ,  notante  professore  Pinei ,  hujus  visceris  in¬ 
flammationem  ,  quamvis  simplicem  ,  symptomata  offerre  se¬ 
cundaria,  persaepe  gravissima,  muco  aut  sanguine  in  vesica  coa¬ 
gulato  ,  producta ,  quorum  expulsio  per  uretri  canalem  non 
nisi  magna  cum  difficultate ,  quidem  apud  faeminas  ,  fieri  potest. 
Cutis  minus  ardens ,  minus  sicca ,  laxior ,  madida  evadit  et 
sudore  perfunditur  ;  muci  quantitas ,  de  die  in  diem  copia  decres¬ 
cens  ,  demum  omnino  evanescit ;  urina  uti  in  statu  sano  oc¬ 
currit  j  verbo ,  omnes  functiones  naturaliter  peraguntur ,  et 
morbus  intra  duas,  tres,  qtiatuor,  imo  sex  hebdomadas  reso¬ 
lutione  terminatur  ,  ac  aegrotans  pedetentim  in  pristinum  suum 
statum  restituitur. 

Hic  inflammationis  vesicae  urinariae  exitus  omnium  faustissi¬ 
mus  ,  omni  etiam  cura  et  diligentia  expetendus  est.  Haec  au¬ 
tem  terminatio  satis  raro  observatur ,  praecipue  dum  causa 
morbosa  perstat,  seu  recrudescit,  seu  individua  constitutio  ad 
pblegmasias  chronicas  disponit. 

Quum  cystitis  immoderate  procedit,  ejus  causa  fuerit  valida, 
symptomatum  vehementia  gangraenam  ,  maxime  metuendam  , 

inducere  potest.  Periculosissimum  hunc  exitum  existentem 
novimus  ,  subita  doloris  remissione  aut  abolitione  ,  frigore  ca¬ 
lori  intenso  succedente  ,  pulsu  parvo  ,  debili  ,  intermittente  , 
cadaveroso  aegrotantis  adspectu ,  summa  virium  vitalium  pros¬ 
tratione. 

Vesicae  urinariae  gangraena  aut  late  sese  extendit  et  aegro 
certissime  mortem  infert  ,  aut  parvam  tantummodo  partem 
hujus  organi  occupat  ac  aliqua  sanitatis  spes  affulget.  Primo 
in  casu  morbus  tantus  est,  atque  tam  facile  ad  organa  vicina 
urinae  effusione  in  textu  cellulari  et  cavitate  peritonaei ,  propa¬ 
gatur  ,  ut  mors  brevi  succedat  :  In  secundo  autem  fistula 
urinaria  extrinsecus  interdum  formatur;  haec  tamen  terminatio, 
etiamsi  priori  miniis  infausta  ,  pessimas  tamen  non  raro  habet 
sequelas.  Suppuratio  non  tam  frequenter,  quam  quidem  crede¬ 
retur  occurrit  :  attamen  cystitis  acuta  hunc  exitum  nancisci  po¬ 
test  ,  quem  existentem  novimus  signorum  resolutionem  indican¬ 
tium  absentia ,  febris  remissione ,  doloribus ,  qui  antea  arden¬ 
tes  et  lancinantes,  in  gravativos  et  obtusos  mutantur,  horripi¬ 
lationibus  vagis  ,  aegri  emaciatione  ,  urina  furfuracea  et  crassa , 
quae  vel  intercipitur  ,  vel  cum  dysuria  et  stranguria  emittitur, 
dum  alias  pus  cum  urina  mixtum  una  ejicitur.  Quod  ultimum 
phaenomenon,  quamvis  magni  momenti,  non  certum  tamen  hu¬ 
jus  receptaculi  suppurationis  signum  est  habendum.  Pus  enim 
cum  urina  eliminatum  ,  ex  abcessibus  in  renum  substantia  for¬ 
matis  et  a  calculo  in  hisce  organis  latente  ,  vel  alia  quacumque 
causa  productis  ,  provenire  potest.  Praeterea  urinas  purulentas 
ex  abcessibus ,  qui  in  pectore  ,  abdomine  ,  vel  aliis  partibus  plus 
miniis  a  vesica  remotis,  existunt ,  ortas,  observata  probant. 


(  i6  ) 

Plerumque  accidit  ut  cystitis  acuta,  imminutis  praecipuis 
inflammationis  phaenomenis  ,  de  quibus  supra  mentionem  inje¬ 
cimus  ,  non  solum  non  benigno  versus  resolutionem ,  ad  quam 
vergere  videbatur ,  passu  procedat ,  sed  ut  perstet ,  suamque 
in  tempus  singulari  modo  varium ,  atque  etiam  per  totam  vi¬ 
tam  aliquando  persistens,  durationem  extendat.  Itaque  summa 
opus  est  animi  attentione  ut  affectionis  hujus  in  statum  chronicum 
proclivitas,  si  possit,  praevideatur.  Sedulo  quoque  observandum 
utrum  naturae  conatus  huic  mutationi  faveant ,  ut  sine  mora 
ad  curam  ,  quae  tam  infaustum  exitum  praevenire  valeat ,  con¬ 
fugiamus. 

Cystitis  ad  statum  chronicum  vergere  noscitur  ,  dum  pleraque 
symptomata  generalia ,  impetum  inflammationis  indicantia ,  de¬ 
sunt  ,  vel  adhuc  perstant  ,  sed  minori  gradu  eoque  tempore  , 
quo  tantummodo  levia  hujus  morbi  vestigia  superesse  de¬ 
berent.  Symptomata  ,  hanc  affectionem  concomitantia  ,  sequentia 
notantur  :  Dolores  hujus  organi  ,  tenesmi ,  quos  emissio  dolo- 
rifica  minimae  lotii  quantitatis  comitatur,  quodque  speciem 
coarctationis  vesicae  indicat  ;  exasperatio  symptomatum  post  la¬ 
borem  immoderatum  ,  iter  longum  ,  excessum  in  diaeta,  aeris¬ 
que  temperie  frigida  humidaque  regnante ;  ejectio  urinae  mu¬ 
cosae  ,  purulentae ,  limosae  5  aliorum  cystitidis  signorum  perdura- 
tio  inflammationem  vesicae  urinariae  chronicam  indicans.  Hic 
status  diu  perstare  potest  et  nisi  resolutione  terminetur ,  serius 
ociusve  in  alium  morbum  transit.  Sic  mucus  ,  a  membrana 
vesicae  mucosa  magna  copia  secretione  productus,  collo  hujus 
visceris  aut  in  canali  uretrali  aliquando  congeritur,  lotii  exitum 
impedit  ,  omniaque  retentionis  urinae  superveniunt  symptomata. 

Cystitis  clironica  etiam  contractioni  vesicae  permanenti  locum 
praebere  potest  :  hinc  urince  incontinentia ,  quam  Chopart  (i)  sub 
nomine  spasmi  vesicae  descripsit.  Vesica  etiam  obdurescere  valet 
et  crassitudinem  admittere  talem ,  ut  ejus  cavum  minuatur  et 
steatoma  referat  ;  alias  in  tubercula  squirrhosa  excrescit ,  quae 
tandem  in  carcinoma  abire  solent. 

DE  CAUSIS  CYSTITIDIS  IN  GENERE. 


CAUS.E  PRiE  DISPONENT  ES. 

Cystitis  raro  in  juventute  ,  in  infantia  rarissime  observatur  , 
prae  aliis  adultos  et  imprimis  senes  aggreditur  5  attamen  a  Re- 
gnault  sequens  summe  memorabilis  affertur  casus  infantis ,  qui 
vix  secundum  aetatis  annum  agens  ,  post  vividos  urentis 
maximeque  dolorifici  abdominis  cruciatus  ,  speciem  pseudo- 
membranae  ,  similem  illi  de  qua  loquitur  Morgagni ,  per  ure- 
trum  emisit  ;  qua  emissione  simul  et  substantiae  glutinosae  eli¬ 
minatione  ,  inflammatio  vesicae  ,  quae  sola  urinae  retentione ,  ad 
illam  usque  diem  indicari  videbatur  ,  clare  innotuit. 

Faeminae ,  quamvis,  ut  creditum  fuerat,  ab  hoc  morbo  im- 
munes  omnino  non  sint,  minus  tamen  viris  huic  obnoxiae  sunt. 
Homines  temperamenti  sanguinei  et  lymphatici ,  illi  qui  ad  he- 
morrhoides  ,  affectiones  calculosas,  rhumaticas ,  arthriticas,  her¬ 
peticas  proclives  sunt  ;  huic  magis  praedisponuntur  ;  animi  pa- 
themata  deprimentia,  vita  sedentaria ,  continua  animi  contentio, 
individuos  modo  peculiari  cystitidi  idoneos  reddere  videntur  5 
porro  mansionibus  depressis  humidisque ,  quibusdam  vitae  con- 


(1)  Chopart,  Trait<£  des  Mal.  des  Voies  Urin.  Tom.  II,  pag.  116. 

ditionibus  in  quibus  individui  veluti  nautae  ,  milites  etc.  ,  impul¬ 
sioni  magis  directae  aeris  vicissitudinum  expositi  sunt ,  ad  hanc 
contrahendam  affectionem  aptiores  necessario  evadunt. 

CAUS.E  EFFICIENTES. 

Ut  causae  inflammationem  vesicae  urinariae  acutam  evolventes 
indicanda  occurrunt  omnia  illa  quae  ,  actione  sua  directa  aut  in¬ 
directa  ,  proprietatum  vitalium  exaltationem ,  qua  motus  sangui¬ 
neus  in  capillaribus  vasis  vesicae  urinariae  augetur ,  determinare 
valent.  Huc  in  censum  veniunt  :  laesiones  vesicae  ,  contusiones 
regioni  hypochondriacae  illatae  ,  equitatio  immodica  in  ephippio 
duriori  nec  non  praecipue  equitandi  imperitis  incommodo ;  usus 
diureticorum  acrium  ,  aphrodisiacorum ,  cantharidum  imprimis 
interne  assumptarum  quarumque  actio  specifica  in  totum  viarum 
urinariarum  apparatum  nota  est ;  abusus  spirituosorum  ,  gravium 
alcohole  vinorum  ,  alimenta  salita  et  acria.  Morbus  hic  uti 
transpirationi  actione  frigoris  subito  suppressae  ,  fluxui  periodico 
sive  habituali  ,  epistaxi ,  menstruis  ,  hemorrhoidibus  cohibitis 
succedere  potest;  ita  quoque  ulcera  inveterata  intempestive  sa¬ 
nata  ,  suppressum  vetus  exutorium ,  metastasim  arthritidis  au^ 
rliumatismi ,  retrocessionem  exanthematis ,  scabiei  et  praesertim 
herpetis  ,  excipere  valet.  Calculorum  vesicalium  imprimis  su¬ 
perficiem  asperam  offerentium  evolutio ,  herniae  vesicae  ,  reten¬ 
tiones  urinae  generatim  omnes ,  a  quacumque  caeteroquin  causa 
ortae  ,  etiam  vesicae  inflammationem  producere  possunt ;  attamen 
ibidem  calculo,  non  semper  evolvitur  cystitis,  vesica  quasi  huic 
corpori  haterogeneo  insensibili  manente,  quod  demonstrant  exem¬ 
pla  individuorum  ,  qui  per  multos  annos  ,  imo  per  totam  vitam 
calculo  laborarunt,  numquam  per  dolores  ejus  existentia  indicata. 

Plurima  alia  corpora  heterogenea  in  vesicam  ingesta,  hujus 
organi  statum  inflammatorium  eruere  possunt  ;  tali  modo  agunt 
catheter ,  cereola,  quarum  per  uretrum  introductio  seu  nimis  pro¬ 
funda  seu  duitiiis  continuata  est ;  frustula  quandoque  ah  instru¬ 
mento  soluta;  materies  puriformis ,  ichorosa  per  ureteres  in  hoc 
conceptaculum  descendens ,  dum  suppuratione  renes  corripiuntnr  ; 
innumeraque  alia  corpora  extranea ,  quae  in  operationibus  inepte 
institutis ,  sese  manibus  subducunt.  Injectiones  acriores  in  hoc 
organo  sive  in  canali  uretrali  factae,  quare  in  adhibendis  sic 
dictis  lithontripticis  summa  opus  est  prudentia  ;  sectio  hujus 
visceris  in  cystolomia ,  in  punctione  hujus  conceptaculi  ;  com¬ 
pressio  vesicae  contra  pubem  in  partu  difficili  per  caput  infantis  , 
illaque  quam  pessarium  majus  in  vagina  exercere  potest,  blen- 
norrhagiae  intensae  sive  nimis  repetitae,  coitus  immoderatus,  suas 
etiam  ,  experientia  duce,  vices  agunt,  in  producenda  vesicae  uri¬ 
nariae  phlegmasia  ,  quae  etiam  aliquando  pendere  potest  a  motu 
critico  naturae  ad  solvendam  phlegmasiam  aut  aliam  febrim. 

PROGNOSIS. 

Prognosis  cystitidis  varia  est  pro  variis  ipsam  inducentibus 
causis ,  intensitate  symptomatum ,  natura  complicationum ,  aetate 
subjecti,  verbo  pro  omnibus,  quibus  in  decursu  necessario 
submittitur ,  circumstantiis. 

Subjectum  juvenile  adorta  discrimen  minus  portendit;  dum 
autem  senes  invadit  majori  stipatur  periculo  quia ,  caeteris  aeta¬ 
tem  non  spectantibus ,  iisdem  utrinque  suppositis ,  ad  chronici- 
tatem  in  homine  provectiore  vergere  nititur;  a  crisi  solutionem 

cujusdam  febris  aut  phlegmasiae  efficiente,  orta,  minori  vexatur 
periculo ,  atque  in  faeminis  minus  quam  in  viris  metuenda  est  : 
in  illis  enim  ,  ratione  structurae  anatomicae  partium ,  non  soliim 
mucosi tates  ,  calculosae  certi  voluminis  concretiones  facili  exitu 
foras  prodeunt,  sed  et  catheter  introduci,  atque  substantiae  me¬ 
dicamentosae  in  vesicam  injici  commode  queunt. 

Frequenter  lethalis  (it  cystitis ,  quando  post  spirituosorum  aut 
alimentorum  magna  cantharidum  quantitate  immixtorum  as¬ 
sumptionem  ,  nascitur  j  quae  metastasim  rheumaticam  aut  arthri¬ 
ticam  arguit ,  plerumque  remediorum  irritantium ,  dolores  versus 
partes  quas  occupari  solent  revocantium  actione ,  debellatur. 

Quod  si  cystitidis  in  causa  sit  praesentia  cujusdam  corporis 
heterogenei  in  vesica  nidulantis ,  hujus,  non  nisi  extracto  stimulo, 
solutionis  spes  est  habenda  :  hic  palam  dicere  fas  est  prognosim 
summe  dubiam  esse ,  ratione  gravitatis  tum  instituendae  ope¬ 
rationis. 

Denique  si  symptomata  inflammatoria  admodum  intensa,  par¬ 
tesque  vicinae  inflammationis  participes  fiunt  ;  si  uno  eodemque 
tempore  aeger  vitio  quodam  herpetico  ,  psorico  ,  cancroso  ,  ar¬ 
thritide ,  rheumatismo,  laborat,  ejusque  per  diuturnos  morbos 
constitutio  consumpta  fuerit,  summum  prognosticamus  periculum. 

FUNERUM  LUSTRATIO. 

Fer  gutopsiam  cadaverum  cystitide  enecatorum  ,  urinae  parcae  , 
faelidae ,  majorem  minoremve  muci  copiam  puri  similem  conti¬ 
nentes,  inveniuntur.  Si  symptomata  non  admodum  vehementia 
morbum  stiparunt ,  sgepenumero  membrana  vesicae  mucosa  ma- 

culis  rubris ,  interdum  lividis  ,  corpus ,  collum  sed  praesertim 
parietem  posteriorem  et  superiorem  occupantibus ,  conspicua 
reperitur. 

Quo  autem  intensior  fuerit  pblegmasia  ,  eo  latius  membrana 
mucosa  rubra  liyidaque  occurret ;  liquidum  viscosum  ipsam  obte¬ 
git  ;  receptaculi  urinarii  cavitas  parva  ,  coangustata  ,  ut  plurimum 
reperitur  ;  nonnumquam  abscessus  purulenti ,  gangraena ,  urinae 
effusio  in  textu  cellulari  pelvis,  peritonaei  cavitate,  offenduntur. 

Quod  si  cystitis  chronica  aegro  mortem  intulerit,  vesicae  ca¬ 
vitas  quam  in  statu  naturali  angustior  ,  puriformem  materiem  aut 
verum  pus ,  parva  urinae  turbidae  quantitate  mixtum  ,  continere 
solet;  membranae  insolitam  crassitudinem  ,  formam  lardaceam  , 
vel  magnam  duritiem  acquisiverunt ;  hinc  vesicae  parietes ,  in 
statu  sano  lineae  unius  et  semi  ad  summum  duarum  linearum 
crassitudinem  offerentes,  aliquando  tam  densae  atque  crassae  in¬ 
veniuntur  ut  vesicae  cavitas  fere  totaliter  deleatur.  Praeterea  mem¬ 
brana  mucosa  laminis  sublividis ,  saepe  difficile  ,  et  nisi  organo  a 
vicinis  partibus  sejuncto  ,  sub  aspectum  cadentibus ,  insignitur  ; 
alias  hinc  inde  subfusca ,  obscure  rubra  non  raro  vasa  sangui¬ 
nea  ,  dilatatione  varicum  formam  referentia  ,  offert ;  dum  folli¬ 
culi  mucosi,  in  statu  naturali  vix  vel  ne  vix  quidem  percipiendi, 
lucide  apparent. 

Calculi ,  fungi ,  aliave  corpora  in  vesica  nascentia  ,  vel  in  hoc 
receptaculum  introducta  ,  quaeque  inflammationi  ansam  praebue¬ 
runt  ,  post  mortem  pariter  inventa  sunt.  Interdum  pseudo- 
membranae  indolem  albuminosam  prae  se  ferentes,  a  quibusdam 
$gris  summa  cum  difficultate  per  uretrum  eliminatae,  ejus 

superficiem  internam  obducunt.  Quum  autem  inflammatio  pe¬ 
ritonaei  partem  ,  quae  vesicam  spectat  ,  praecipue  occupavit  , 
haec  fere  semper  vicinis  partibus ,  intestino  recto  apud  viros , 
apud  faeminas  utero  ,  plus  minus  arcte  adhaeret.  Vesicae  extre¬ 
mitas  superior ,  parti  inferiori  magni  epiploi  ipsoque  intestino 
jejuno  fortiter  adunata ,  atque  ipsum  peritonaeum  gangraena  vi¬ 
tiatum  ,  nonnumqaum  inveniuntur. 

CURA. 

Cura  cystitidis ,  iterum  ex  causarum  natura  ,  complicatio¬ 
nibus  ,  vehementia  symptomatum  ,  individui  aetate  atque  con¬ 
stitutione  eruitur. 

Morbus  hic  ,  si  acute  progrediatur ,  symptomatibus  violentis 
stipetur ,  quum  brevi  funestus  sit ,  magnopere  interest  ,  prae¬ 
cipue  dum  subjecta  juniora  ,  robusta  adoritur  ,  ut  efficacis- 
sima  ipsi  opponantur  remedia.  Itaque  ad  aegrum  manifestae 
cystitidis  symptomatibus  laborantem  accersito  primum  de  uri¬ 
nis  in  vesica  contentis  est  inquirendum  ,  quae,  si  lotio  repleta 
obveniat ,  ad  catheterismum  recurritur  ,  nisi  irritatio ,  jam  tanta 
sit,  ut  illa,  hanc  operationem  insequens  ,  metuatur,  quo  in 
casu  per  remedia  antiphlogistica  cura  inchoatur. 

Caeteriim  hic  casus  summam  a  practico  postulat  prudentiam. 
Ex  una  enim  parte  ne  inflammatio  augeatur  ,  ex  alia  vero 
ne  vesica  nimia  urinae  quantitate  distenta  rumpatur  ,  timor 
est.  Si  vero  gravissimae  hae  circumstantiae  ,  quae  feliciter  raro 
occurrunt  ,  observantur  ,  venae  sectio  fit  generalis  ,  sanguisugae 
regioni  peritonaei  aut  hypogastricae  applicantur  et  catheterismus  , 

sanguine  fluente  ,  instituitur.  Quod  si  vehementia  symptoma¬ 
tum ,  retentionem  urinae  comitantium,  immodica  sit,  imminen- 
tisque  vesica;  ruptionis  metum  injiciat ,  statim  ad  catheterismum 
confugere  oportet. 

Ubi  morbus  a  corpore  heterogeneo  seu  calculo  in  vesica 
urinaria  latente  originem  ducit  ,  cystotomia  huj usque  corporis 
vel  calculi  extractio  totam  indicationem  curativam  sistunt. 
Antequam  tamen  haec  operatio  instituatur  ,  intensitas  symp¬ 
tomatum  inflammatoriorum  sedetur  necesse  est. 

Si  cystitis  acuta  individuum  temperamenti  sanguinei,  pletho- 
rici ,  nuperrime  aggressa  est ,  si  regio  hypogastrica  nondum 
tenditur,  si  vesica  ,  digito  in  intestinum  rectum  introducto  , 
lotio  distensa  non  persentitur ,  certioresque  sumus  nullas  aut 
paucas  in  hoc  conceptaculo  adesse  urinas ,  prima  indicatio 
eadem  est  ,  ac  in  caeteris  omnibus  alicujus  momenti  phlegma- 
siis.  Itaque  venae  sectio  in  brachio  aut  pede  ,  largo  foramine 
instituta ,  optime  apud  subjectum  robustum  conducit  :  in  ca¬ 
sibus  levioribus  sanguinis  detractio  erit  minor  et  nonnumquam 
sanguisugae  ,  regioni  hypogastricae  ,  perinaeo  ,  vulvae  aut  ano 
applicatae,  sufficiunt,  praesertim  dum  symptomata  non  tanta 
vehementia  occurrunt ,  vel  mensium  aut  haemorrhoidum  sup¬ 
pressio  morbum  produxit.  Interne  apprime  conveniunt  potus  emol¬ 
lientes,  mncilaginosi  ,  uti  decoctum  hordei,  seminum  lini,  ra¬ 
dicum  malvae  ,  tritici  repentis  ,  serum  lactis  ,  additione  sacchari , 
mellis  ,  aut  alicujus  syrupi  edulcorata  ;  juscula  leniora  ex  carne 
vitulina  aut  gallinacea  confecta.  Horum  parva  quantitate  bibat 
seger  nam  si  utile  sit  potibus  emollientibus  actionem  urinae  nimis 

stimulantem  temperare,  magni  quoque  interest  ut  ejus  copia  im¬ 
minuatur  ,  atque  gravia  lotii  retentionis  symptomata  praevertantur. 
Fomenta  emollientia  abdomini ,  perinseo  applicata  ;  semicupia  , 
balnea  generalia  tepide  sumpta  ;  laxantia ,  emollientia ,  aliquando 
opio ,  ut  virtus  eorum  sedativa  augeatur  ,  mixta  et  forma  clys- 
matis  in  intestinum  rectum  injecta ,  tot  sunt  remedia  ,  quae  caeteris 
juncta,  eorum  actionem  ad  morbum  debellandum  mult ,  juvabunt. 

Quum  cystitis  ab  usu  cantharidum  interno  vel  externo  oria¬ 
tur  ,  eo  promptioribus  indigemus  remediis ,  quo  morbus  ipse 
celerius  atque  sine  ulla  intermissione  evolvitur.  Itaque  omnia 
auxilia  hoc  in  casu  ab  arte  decantata ,  statirn  in  usum  vocanda 
sunt.  Quapropter  si  cantharides  cum  aliqua  substantia  molli 
aut  solida  mixtae  V.  G.  sub  electuarii  vel  pillularum  forma 
recens  assumptae  fuerint ,  earum  expulsio ,  sine  mora ,  per  vo¬ 
mitorium  tentari  deberet.  Omnibus  vero  in  casibus  vesicae 
phlegmasiae  cantharidum  usu  productae ,  potus  refrigerantes,  mu- 
cilaginosi;  oxymel  simplex  5  decoctum  seminum  lini  ;  lac  co¬ 
piose  sumptum;  clysmata  emollientia  ;  in  vesicam  injectiones 
lenientes  mucilaginosae ;  aegri  in  balneum  tepidum  immersio  ad¬ 
hibenda  veniunt.  Summo  quoque  cum  successu  opii  praepa¬ 
rata  ,  imprimis  syrupus  diacodii ,  ad  spasmum  inflammatorium 
sedandum  ,  inserviunt.  Campborae  usus ,  etsi  pneparatis  opia- 
ceis  miniis  sit  efficax,  non  omittetur. 

Cystitide  suppressionem  herpeticam ,  aut  etiam  quamcumque 
affectionem  cutaneam  ,  seu  evacuationis  alicujus  cessationem  in- 
sequente ,  semper  oportet  malum  ad  primariam  suam  sedem ,  ac 
fluxum  suppressum,  per  vias  solitas  revocemus.  Huic  scopo 
utimur  :  frictionibus  ,  balneis  tepidis  ,  decoctis  sudorificis  ,  le- 

nioribus  purgantibus ,  linimentis  excitantibus,  ammoniaco  aut 
campbora  compositis.  Haec  si  non  successerint  efficaciora  ag¬ 
gredimur  qualia  sunt  :  cucurbitae  ventosae ,  sinapismi ,  tartarus 
emeticus  axungiae  junctus  ,  cautera,  nioxa  ,  vel  alia  quacumque 
remedia  revulsiva  ex  epispasticis  sumpta,  sedulo  tamen  vitando 
ex  cantharidibus  confecta.  Eadem  conducunt  remedia  dimi  mor¬ 
bus  ab  arthritidis  vel  rheumatismi  metastasi  oritur  :  si  a  scabiei 
i eti ocessione  pendet ,  eruptio  aci  cutim  ,  morbo  iterum  contracto, 
i  evocatur  i  si  mensium,  haemorrhoidum  aut  exutorn  suppressio¬ 
nem  causam  agnoscit ,  sanguisugis  vulvae ,  ano  appli  catis  ,  res¬ 
tituto  exutorio ,  cura  inehoatur.  In  omnibus  autem  casibus ,  nisi 
inflammatio  nimis  violenta  ,  et  subjecta  robustiora  sint ,  venae 
sectio  generalis  rarissime  instituitur. 

Quando  lotium ,  immisso  cathetere  ,  e  vesica  ducitur ,  prudenter 
agendum  atque  cavendum  ne  instrumentum  altius,  quam  par 
est ,  introductum ,  extremitate  vesicas  parietes  valde  sensibiles 
offendat,  adeoque  debellandam  inflammationem  augeat. 

In  lotii  educti  locum,  suadente  celeb.  Desault ,  (i)  injectio  mu- 
cilaginosa ,  veluti  decoctum  seminum  lini ,  radicum  malvae ,  dul¬ 
citer  absque  vi  immissa,  est  substituenda.  Haec  injectio ,  per 
aliquas  minutas  in  vesica  retenta,  partim  emittitur,  partim  in 
hoc  receptaculo,  ut  urinas  acritatem  temperet,  retinetur. 

Catheter  cujus  praesentia  dolor  irritatioque  exasperaretur ,  ex¬ 
trahitur  5  si  vero  necesse  sit  per  intervalla  ,  non  admodum  re¬ 
mota  ,  rursus  introducitur ,  et  urina  expulsa  ,  eodem  modo  et  sub 
iisdem,  quas  supra  notavimus,  cautelis,  novae  fiunt  injectiones. 


(i)  Desault,  OEuvr.  Chiruig.  tom.  III,  pag.  i4g. 

Calculi  in  vesica  existentis  suspicio  dato  atque  ope  cathete- 
rismi  certiores  facti  ,  ad  lithotcimiam,  sedatis,  uti  jamjam  mo¬ 
nuimus,  phaenomenis  inflammatoriis,  recurrere  possumus;  in 
hujus  enim  corporis  extractione  tota  residet  sanandi  spes. 

Introductio  catheteris  nonnumquam  facile  peragitur,  interdum 
tamen  summis ,  nequidem  a  dexterrima  in  arte  manu  superandis 
difficultatibus  premitur.  Quo  in  casu,  nulla  patente  urinae 
per  uretrum  via  ,  si  lotii  retentionis  symptomata  extra  modum 
urgent ,  ad  vesicae  paracentesim  deveniatur  necesse  est ,  qua 
instituta  ,  aegri  aliquando  praestantissimo  periculo  eripiuntur. 

Teriodo  inflammatoria  transacta  ,  omni  studio  et  opera  eniti 
decet ,  ut  cystitidis  acutae  in  chronicam  exitus  praeveniatur  : 
hoc  pacto  ,  non  nimis  diaetae  emollienti ,  laxanti  inhaerendum 
est ;  morbo  itaque  ad  finem  vergente ,  infusiones  aromaticae ,  potus 
amari ,  levia  tonica  optime  convenient ,  diaeta  minus  erit  stricta  ; 
aeger  alimentis  solidis  ,  vinoque  rubro  aqua  diluto  ,  moderate  ute- 
tur  ;  modicis  exercitationibus  vires  reficiet ;  in  loco  salubri  ma¬ 
nebit  ;  vestimenta  lanea  immediate  cuti  applicata  induet  ;  fric¬ 
tiones  siccae  per  totum  corpus  cum  successu  instituentur.  Haec 
tentamina  perfecta  nonnumquam  insequitur  sanatio,  interdum 
tamen  omnia  quaecumque  frustra  tentantur ,  et  morbus  in  statum 
chronicum  transit.  Quo  facto  ,  cystitidis  curandae  difficultas  au¬ 
getur  ;  atque  eo  fit  difficilior  ejus  curatio  ,  quo  status  chronia 
cus  diutius  jam  perstitit. 


TANTUM. 


POSITIONES  MEDIC/E. 


,  I. 

XJsus  yesicatoriorum  in  cystitide  nocet. 

II. 

Si  quis  sanguinem  et  pus  minxerit ,  id  renum  aut  vesicae  ulceratio¬ 
nem  significat.  Hipp.  sec.  IV,  aph.  7 5. 

III. 

Renum  et  vesicae  mala  difficile  in  senioribus  sanantur.  Hipp.  sect.  VI, 
aph.  6. 

IV. 

Per  catheterismum  multo  facilius  quam  per  caeteras  rationes  calculos 
vesicae  inesse  cognoscitur. 

V. 


Nullam  viam  directam ,  qua  potus  ex  stomacho  ad  vesicam  urina¬ 
riam  deferuntur,  existere  autumamus. 

VI. 

Incisio  usque  ad  partes  viventes  in  antracibus  optimum  sistit  re¬ 
medium. 

VII. 

Statim  post  eductum  foetum,  artifice  placentam  solvere  pericnlosum . 


IMPRIMATUR. 


J.  G.  VAN  ROTTERDAM,  H.  T.  D. 

